b'\n_START_ARTICLE_\nKadri Eliisabet P\xc3\xb5der\n_START_PARAGRAPH_\nKadri Eliisabet P\xc3\xb5der (neiup\xc3\xb5lvenimi Torsus, s\xc3\xbcndinud 3. novembril 1975 Tallinnas) on Eesti teoloog._NEWLINE_13. jaanuaril 2015 valis Eesti Evangeelse Luterliku Kiriku (EELK) kirikukogu ta konsistooriumi liikmeks. Uus kirikuvalitsus alustas t\xc3\xb6\xc3\xb6d 2. veebruaril 2015. Assessorina on Kadri Eliisabet P\xc3\xb5dra vastutusvaldkonnaks kiriku v\xc3\xa4lissuhted. Koos konsistooriumi kantsleriks valitud \xc3\x9clle Keelega on nad esimesed kirikuvalitsusse valitud naised EELK ajaloos._NEWLINE_Kadri Eliisabet P\xc3\xb5der \xc3\xb5ppis aastatel 1982\xe2\x80\x931993 Tallinna 44. Keskkoolis inglise keele eriklassis ning 1993\xe2\x80\x931995 Tartu \xc3\x9clikoolis inglise filoloogiat ja 1995\xe2\x80\x931999 teoloogiat (l\xc3\xb5petas cum laude), j\xc3\xa4tkates \xc3\xb5pinguid samas \xc3\xbclikoolis teadusmagistrantuuris 1999\xe2\x80\x932001 (l\xc3\xb5petamata). Aastatel 2001\xe2\x80\x932005 \xc3\xb5ppis ta t\xc3\xa4iendavalt Saksamaal T\xc3\xbcbingeni \xc3\x9clikooli evangeelses usuteaduskonnas, \xc3\xb5pingute raskuspunktideks olid dogmaatika ja patristika._NEWLINE_Kadri Eliisabet P\xc3\xb5der on t\xc3\xb6\xc3\xb6tanud alates 2005. aastast EELK v\xc3\xa4lissuhete referendina ja olnud ka EELK konsistooriumi v\xc3\xa4lissuhete komisjoni liige. Alates 2012. aastast on ta \xc3\xbchtlasi Luterliku Maailmaliidu n\xc3\xb5ukogu n\xc3\xb5unik (huvikaitse ja avalikkuse tunnistuse valdkonnas). 2014. aastal tunnustati teda EELK aukirjaga.'